La Comissió de Defensa de l'ICAB denuncia vulneracions del dret de defensa dels presos catalans | NacióDigital\nper Bernat Surroca, 24 de setembre de 2020 a les 06:45 |\nLa Comissió de Defensa de l'Il·lustre Col·legi de l'Advocacia de Barcelona (ICAB) ha denunciat que el dret de defensa dels presos catalans "s'ha reduït a la mínima expressió" arran del que qualifiquen com una "marginació" del paper de l'advocacia en la defensa dels interns per part de l'Administració Penitenciària. Aquesta marginació, diuen en un comunicat al qual ha tingut accés NacióDigital, s'ha accelerat arran de l'emergència sanitària provocada pel coronavirus. En aquest sentit, també lamenten que la tasca dels advocat s'interpreti per part de Presons com a "entorpidora" per la feina que fan els professionals dels centres.\nEls lletrats presenten una bateria de greuges. Denuncien que no tenen accés a l'expedient administratiu del client i això fa que depenguin "absolutament" de les entrevistes amb el personal de les presons i de la Secretaria de Mesures Penals, Reinserció i Atenció a la Víctima per obtenir informació sobre l'intern. També té altres implicacions, com ara que quan es plantegen recursos al jutjat de vigilància penitenciària contra una resolució administrativa "es fa absolutament a cegues" per la manca d'accés als informes que fonamenten la resolució. "Les entrevistes amb els professionals dels centres i de la Secretaria són escasses i difícils d’obtenir", lamenten en el comunicat.\nEn relació precisament a les entrevistes amb treballadors de la Secretaria, el impulsors del comunicat posen d'exemple un cas del maig de 2020. Per aconseguir concretar una reunió amb un tècnic per resoldre un problema d'un intern van passar quatre mesos. L'advocada va haver de desplaçar-se fins a la seu del Departament de Justícia, a la Zona Franca de Barcelona, i un cop allà se li va comunicar que la trobada seria de deu minuts per via telemàtica, perquè el professional en qüestió feia teletreball. "Des de maig de 2020 transcorren quatre mesos sense resposta per part de l'administració penitenciària i la reunió, de només deu minuts, suposa una hora i mitja de desplaçament per part de l'advocada", constaten.\nAquestes entrevistes, diu l'escrit, mai poden ser amb els professionals que conformen l'equip de tractament del pres. Per això, critiquen que enlloc d'entendre la relació amb l'advocat com "una eina de treball conjunta per la millora de les condicions de l'intern", sovint es té la percepció que el lletrat vol entorpir la feina dels funcionaris. Ja fa temps que la comissió planteja aquests problemes, però fins ara les respostes "efectives" han estat "escasses o inexistents".\nManca de comunicació amb la Secretaria\nEntre les crítiques, els advocats també lamenten la manca de comunicació per part dels centres penitenciaris i la Secretaria de Mesures Penals. "No es dona mai resposta a les peticions escrites que formulem mitjançant els registres dels centres i de la pròpia Secretaria", sostenen, i denuncien també que no no es notifiquen les resolucions administratives als lletrats designats pels interns. "Depèn absolutament que la persona interna contacti l'advocat per avisar-lo que té una resolució notificada", diu el comunicat. En aquest punt, el lletrat l'ha d'anar a buscar a la presó o bé l'intern li ha d'enviar amb les dificultats que això suposa. En alguns casos, l'intern ha de decidir si truca la família o l'advocat i, si ha d'enviar per correu la resolució, cal tenir en compte també els terminis per presentar recurs.\nPer tot plegat, la Comissió de Defensa reclama una "relació més propera, professionalitzada, reglada i directa" entre els advocats i Administració Penitenciària, amb l'objectiu de poder exercir de manera correcta el dret de defensa i agilitzar la resolució de molts problemes dels interns. "El dret de defensa no s'extingeix quan es condemna en ferm una persona i s'ordena el seu ingrés a presó", recorden els lletrats, i remarquen que es tracta d'un dret "important i fonamental" també quan una persona està privada de llibertat. En aquest sentit, exigeixen "canvis efectius" als responsables de Presons. "El que està en joc no és la facilitat per exercir la nostra professió, sinó l'afectació del dret de defensa de la població reclosa", rebla el comunicat.\nImperdibles, Societat, vulneracions, dret de defensa, administració penitenciària, presons, interns, presos, advocacia, ICAB, Comissió de Defesa, Departament de Justícia, tribunals


.bak: Passatges Metropolitans: entrega premio\nPassatges Metropolitans: entrega premio\nAmb motiu del lliurament dels premis del Concurs d'Idees Passatges Metropolitans que va quedar aplaçat, ens plau informar-vos que la nova data de convocatòria és el 13 de maig, a les 18:30h a la Sala d'Actes de l'Escola Tècnica Superior d'Arquitectura de Barcelona (ETSAB).\nEl concurs de Passatges Metropolitans ha estat organitzat per l'Àrea Metropolitana de Barcelona i l'Institut pour la Ville en Mouvement en el marc del programa internacional "Passages: Espaces de transition pour la ville du 21e sciècle".\nDurant l'acte de lliurament dels premis comptarem amb la participació de l'arquitecte i urbanista Pierre Alain Trévelo de l'estudi Trévelo & Viger-Kohler, que ens oferirà una ponència sobre "Metropolitan passages and places" posant com a referència el projecte de la plaça de la República a París, entre d'altres. Annex hi trobareu el programa de la sessió.\nTindreu també l'ocasió de visitar l'exposició Passatges Metropolitans emplaçada al vestíbul de l'ETSAB, vigent des del 28 d'abril al 15 de maig. +info\nEtiquetas: AMB, ETSAB, Eventos, Passatges, Premios


Daniel Arasa recull, en el seu nou llibre, l’assetjament que pateixen els cristians – Lo Campus diari\nLa Sala de Graus de la Universitat Abat Oliba CEU va acollir ahir l’acte de presentació, presidit pel rector de la UAO CEU, el Dr. Carlos Pérez del Valle en el qual van intervenir també, Ariadna Blanco, delegada d’Ajuda a l’Església Necessitada a Catalunya, Josep María Simó, president de la Federació Internacional de Metges Cristians i Joan Andreu Rocha, vicedegà de Periodisme de la UAO CEU.\nArasa va anunciar, durant la trobada, la cessió dels drets d’autor a l’entitat Ajuda a l’Església Necessitada (AIN) en reconeixement i gratitud per la seva labor en l’empara dels cristians al món.\nEl periodista i professor de la UAO CEU, Daniel Arasa va presentar el seu nou llibre ‘Cristians, entre la persecució i el mobbing’ on aborda l’assetjament que pateixen els cristians al món però també, de forma creixent, en occident. La sala de graus de la UAO CEU a Barcelona va acollir l’acte de presentació en el qual van intervenir representants d’entitats cristianes com la Federació Internacional de Metges Cristians i AIN. També va participar el vicedegà de Periodisme de la UAO CEU, Andreu Rocha i el rector de la UAO CEU el Dr. Carlos Pérez del Valle. Tots ells, van reflectir les seves pròpies experiències, com a cristians, tant des del punt de vista personal com a professional, la qual cosa va evidenciar la realitat plasmada en el nou llibre del professor Daniel Arasa. “El cristianisme és la religió més perseguida del món. Hi ha països on estar batejat és motiu suficient perquè et deneguin drets bàsics com l’educació o la sanitat”, així de contundent s’expressava Ariadna Blanco durant la seva exposició qui va tenir, a més, paraules d’agraïment a l’autor pel seu treball i “ per treure a la llum un problema que ens concerneix a tots”.\nPer la seva banda, el president de la Federació Internacional de Metges Cristians, Josep María Simó va traslladar als assistents el mobbing que sofreixen els professionals cristians de la medicina. “Cada any moren més de 100.000 persones al món pel seu confesionalitat catòlica. I, en occident, no es pot formar legalment un metge que no hagi practicat avortaments” així, s’explicava Simó durant la seva participació en la taula rodona.\nJoan Andreu Rocha, vicedegà de la UAO CEU va traslladar la seva visió, des d’una perspectiva institucional del tema i com a expert en mitjans de comunicació i el tractament per part d’aquests dels assumptes relacionats amb la comunitat catòlica i va evidenciar la “discriminació que sofreixen els catòlics per part d’alguns mitjans de comunicació”.\nDaniel Arasa, va tenir paraules d’agraïment a la Universitat Abat Oliba CEU, a les institucions que li acompanyaven i a tots els assistents que s’havien desplaçat per assistir a l’acte de presentació. Durant la seva intervenció, l’autor va desgranar multitud d’exemples que es poden consultar en el llibre que demostren a l’assetjament que sofreixen els catòlics al món i la constatació que es tracta d’una emergència sanitària silenciada pels mitjans de comunicació i pels representants polítics.“Hi ha institucions com Amnistia Internacional o l’ONU que denuncien les violacions dels drets humans però “silencien” la persecució dels cristians”. En referència al món occidental, Arasa va demanar als governs que “sense trencar relacions” s’exigeixi als països musulmans la mateixa llibertat de culte: “si es poden fer mesquites a Espanya perquè no es poden fer esglésies a Sudan”.\nFinalment, el periodista i escriptor va expressar el seu desig que aquest llibre permeti aflorar en la societat un problema silenciat”.♦\nEl grup de recerca PSITIC de Blanquerna-URL publica quatre llibres que presenten el programa 'CaixaP...


La Coordinadora de CCTT, PPRR i CCDD fa balanç de les bones pràctiques realitzades en la gestió de la crisi de la Covid-19 | Grup ATRA\nCom a Coordinadora de Comunitats Terapèutiques, Pisos de Reinserció i Centres de Dia per a persones amb drogodependència, plataforma que agrupa els centres residencials de tractament professionals de Catalunya, volem posar en valor l’estat actual en que es troben els centres, així com ressaltar les bones pràctiques que han facilitat poder seguir donant una atenció de qualitat durant la crisi sanitària ocasionada per la Covid-19.\nEls centres de tractament per a persones drogodependents, més concretament els serveis residencials, considerats serveis essencials per a l’atenció integral de la persona amb addicció, hem transformat el nostre estil de treball per tal d’adaptar-nos a la situació que ens està tocant viure.\nEn aquests recursos atenem a persones que, per motivació pròpia, requereixen un distanciament temporal del seu lloc habitual de residència per tal d’evitar situacions de risc relacionades amb el consum de substàncies. Aquest període serveix per fer una anàlisi sobre quina funció compleix el consum de drogues a la seva vida i quins canvis han de fer per recuperar una vida plena i reintegrar-se a la vida social i comunitària.\nEls equips d’intervenció som equips altament professionalitzats i especialitzats en l’àmbit de les drogodependències. Disposem de protocols creats i validats per les autoritats sanitàries competents, estandarditzats, on ens marquem les nostres pròpies directrius, la manera de fer, de ser i de reinventar-nos davant les necessitats emergents. El treball realitzat al llarg de més de 25 anys per part de les nostres entitats va permetre que, prèviament a l’estat d’alarma i el confinament, s’actués de manera ràpida i eficaç, constatant la rapidesa de resposta de les entitats socials i l’agilitat per crear nous models de manera coordinada.\nCom a resultat de tot això, les dades ens confirmen que les nostres actuacions van ser les adequades, ja que de les 560 persones ateses en aquests moments, només un 9,7% van haver de ser aïllades per sospita o confirmació de Covid-19. Els ingressos hospitalaris han estat mínims (només un 0,2%), el que demostra l’encert dels nostres serveis en l’adaptació dels protocols, amb rapidesa, contundència, seguretat, serietat i rigor.\nLes crisis ens permeten posar a prova la nostra capacitat d’adaptació als canvis. Vivim moments difícils, però, justament són aquests moments els que aporten oportunitats de canvi i maneres de reciclar-nos i, fins i tot, de reinventar-nos.\nLes entitats ens hem adaptat a aquesta situació oferint una sèrie de recursos alternatius dirigits a minimitzar l’impacte d’aquesta crisi. Ens vam haver de posar fil a l’agulla molt ràpid, necessitàvem donar resposta i sobretot donar missatges de tranquil·litat i suport a les persones que atenem, que ja de per si es troben en un moment molt vulnerable de les seves vides. Hem intensificat el suport emocional a les famílies, proporcionant eines adequades per als moments de confinament, donant informació veraç i útil per a totes elles i sobretot ajudant a les persones que més pateixen: persones que no han pogut sostenir la seva abstinència, o persones que viuen en situacions d’alta conflictivitat familiar i/o de violència.\nHem incorporat les tecnologies de la informació i la comunicació (TIC) convertint-les en les nostres aliades com una eina terapèutica. Ja hi ha una àmplia evidència científica que recolza l’ús de les TIC per treballar en l’àmbit de les addiccions, tot i que fins ara no les havíem incorporat de forma massiva. No es tracta de suplir la intervenció presencial per la virtual, sinó de complementar-la.\nEl confinament, per a moltes persones, ha provocat que es trobin en un lloc que no és el seu, no és la seva llar, i el grup de suport es converteix, ara més que mai, en la seva família. Per als i les professionals que treballem amb aquestes persones, les TIC també ens han permès oferir una proximitat que d’una altra manera era difícil d’aconseguir.\nEns hem hagut de reinventar, com dèiem abans, oferint part de l’atenció de forma virtual. Els equips professionals han fet i segueixen fent grans esforços per adaptar les seves disponibilitats a les noves necessitats: tractant de romandre menys temps en el centre per evitar el risc de contagi, i seguir treballant des de casa o intensificant els torns presencials.\nHem atès i seguirem atenent fins al final del confinament les persones que requereixen el nostre suport. I el més important és que no s’estan produint abandonaments en el tractament, el que confirma que les TIC, a més dels canvis a la pròpia logística dels centres, l’adaptació als constants canvis de protocols,… estan sent una eina amb el mateix poder d’eficàcia i efectivitat que la resta de comunicacions, són un complement a la nostra activitat “presencial”. S’ha demostrat que les Comunitats Terapèutiques i els pisos de reinserció han estat espais segurs i valorats per les persones que hi fan tractament.\nHem de tenir en compte, que a banda de tot aquest treball que implica la incorporació de les TIC en els nostres centres, hem seguit fent una actualització contínua de tots els protocols, normatives, mesures de prevenció,… Perquè no només hem hagut d’aprendre a gestionar el fet de viure en confinament, sinó també a protegir i protegir-nos davant d’aquesta pandèmia general que estem patim.\nAixí doncs, com a sector, posem en valor l’alt nivell d’especialització i professionalitat dels centres i equips de treball, que ha permès actuar de manera àgil i eficaç, davant les noves necessitats i realitats de la població atesa durant el Covid-19. Sens dubte, algunes d’aquestes pràctiques quedaran ja incorporades en els nostres centres, com a bones pràctiques.\nAra, el repte és tornar a incorporar les nostres eines bàsiques de treball a la nova normalitat: sortides, visites familiars, activitats en grup, nous ingressos, participació del voluntariat, etc.\nTenim el convenciment que amb la força de tothom ho aconseguirem.\n[Comunicat emès per la Coordinadora de Comunitats Terapèutiques, Pisos de Reinserció i Centres de Dia per a Drogodependents de Catalunya]


Les baixes per òmicron paren parcial o totalment a un terç de les pimes catalanes\nActualitzada 18/01/2022 a les 18:56\nUna dona esmorza a la terrassa d'una cafeteria, en una imatge d'arxiu.\n© Una dona esmorza a la terrassa d'una cafeteria, en una imatge d'arxiu.\nLes baixes laborals provocades per la sisena onada de la covid-19 han obligat una de cada tres pimes catalanes a aturar la seua activitat de manera total o parcial des del passat 20 de desembre, segons una enquesta elaborada per la patronal Pimec. En concret, el 30,6 % de les empreses ha hagut d’interrompre el seu dia a dia de manera parcial i el 3,1 % s’ha vist forçat a fer-ho totalment.\nEls sectors més afectats per l’allau de baixes produïdes per la variant òmicron han estat la construcció, amb el 48,8 % de les empreses afectades; el primari (47,1 %); la restauració i l’hostaleria (44,6 %) i el comerç (40,7 %). El sondeig, que ha fet públic Pimec aquest dimarts en un comunicat, revela també que un 4% de les empreses ha tingut més del 50 % de la plantilla de baixa; l’11,3 % ha registrat entre un 26 % i un 50 % del personal en aquestes condicions; el 19,9 %, entre l’11 % i el 25 %; el 15,4 %, entre un 6 % i un 10 %, i el 19,9 %, entre un 1 % i un 5 %.\nEl 55,8 % de les empreses afirma que les baixes laborals li han suposat un augment dels costos i el 22,8 % té fins i tot problemes per tramitar-les. Davant d’aquesta situació, Pimec ha reclamat "una moratòria administrativa" per "evitar una allau d’incidències en les liquidacions de les quotes a la Seguretat Social i en les retencions de l’IRPF".